Messier 43
Messier 43 (ka M43 ja NGC 1982) on Orioni tähtkujus asuv udukogu, millel on H-II-piirkond. Udukogu avastas 1731. aastal Prantsuse teadlane Jean-Jacques Dortous de Mairan ja 4. märtsil 1769 lisas tema kaasmaalane Charles Messier selle oma kataloogi. Messier 43 on osa Orioni udukogust ja seda eraldab udukogu peamisest osast tihe kosmilise tolmu riba. See on osa Orioni Molekulaarsest Pilvkompleksist. Udukogu asub Maast 1600 valgusaasta kaugusel ja see on 9 valgusaastat lai.